作者:顧況
標題:露青竹杖歌
內容:鮮於仲通正當年，章仇兼瓊在蜀川。約束蜀兒採馬鞭，頭插白雲跨飛泉，採得馬鞭長且堅。浮漚丁子珠聯聯，飛龍閑廄馬數千，朝飲吳江夕秣燕。紅塵撲轡汗濕韉，蛟龍稽顙河伯虔，拓羯胡雛腳手鮮。陳閎韓幹丹青妍，十二樓中奏管絃，樓中美人奪神仙。爭愛大家把此鞭，亭亭筆直無皴節，磨捋形相一條鐵。市頭格是無人別，家童拾薪幾拗折，玉潤猶沾玉壘雪。碧鮮似染萇弘血，聖人不貴難得貨，金玉珊瑚誰買恩。